b'\n_START_ARTICLE_\nBand\xc5\xbea\n_START_PARAGRAPH_\nBand\xc5\xbea (angl. banjo) \xe2\x80\x93 muzikos instrumentas, gnaibomasis chordofonas. Band\xc5\xbea gimininga Afrikos liutniai ir Europos mandolinai. Skirtingai, nei mandolina, band\xc5\xbeos garsas a\xc5\xa1tresnis ir labiau \xc5\xbevangantis.\n_START_SECTION_\nKonstrukcija\n_START_PARAGRAPH_\nBand\xc5\xbeos korpusas yra dengtas odos membrana vienpusio b\xc5\xabgnelio (tamb\xc5\xabrino) pavidalo, ilgu kakleliu su galvute. I\xc5\xa1ilgai band\xc5\xbeos korpuso u\xc5\xbetempiama nuo 4 iki 7 viengub\xc5\xb3 arba dvigub\xc5\xb3 metalini\xc5\xb3 styg\xc5\xb3. Skambinama pir\xc5\xa1tais arba plektru.\n_START_SECTION_\nIstorija\n_START_PARAGRAPH_\nLaikoma, kad band\xc5\xbeos yra kil\xc4\x99 i\xc5\xa1 V. Afrikos. XVII a. jos, kartu su juodaod\xc5\xbeiais vergais atgabentos \xc4\xaf JAV. Buvo vartojamos klajojan\xc4\x8di\xc5\xb3 juodaod\xc5\xbei\xc5\xb3 muzikant\xc5\xb3 balad\xc4\x97ms pritarti, Lotyn\xc5\xb3 Amerikos \xc5\xa1oki\xc5\xb3 muzikoje, menestreli\xc5\xb3 vaidinimuose. XIX a. pab. \xe2\x80\x93 XX a. pr. tapo d\xc5\xbeiazo muzikos instrumentu. Lietuvoje paplito nuo XX a. pr. ir vartota d\xc5\xbeiazo ansambliuose, Kantri ir pramogin\xc4\x97s muzikos dainoms, \xc5\xa1okiams.'